projecte-aina/catalan_government_crawling huggingface dataset:
El conseller de Treball, Afers Socials i Famílies ha assistit al primer Congrés de Caps de l'escoltisme català que s'ha celebrat a Vic
El conseller de Treball, Afers Socials i Famílies, Chakir El Homrani, ha assistit aquest diumenge a Vic al primer Congrés de Caps de l'escoltisme per debatre la proposta de fusió entre les tres associacions escoltes de Catalunya en una associació única.
El conseller, acompanyat de la directora general de Joventut, Marta Vilalta, ha tancat el congrés on han participat més de 700 responsables d'agrupaments escoltes.
Durant la seva intervenció el conseller ha afirmat que l'escoltisme és "patrimoni col·lectiu de Catalunya" i ha destacat "l'escola de formació i d'aprenentatges per a la vida que suposen el més de 200 caus que hi arreu del país". "
L'escoltisme és un moviment transformador i que fonamenta la construcció de valors inclusius entre els més joves, uns valors que també durant aquests mesos ens han permès tirar endavant, tot i les dificultats, tot i l'empresonament injust de la consellera Bassa i la resta de consellers, polítics i representats socials que també són a la presó o a l'exili", ha dit Chakir el Homrani.
El conseller ha declarat que "ara, des de la legitimitat democràtica i els valors republicans, és el moment de recuperar les nostres institucions, de treballar des de tots els àmbits per millorar les condicions de vida de la gent del nostre país i combatre les desigualtats" i ha animat al moviment escolta a "construir un projecte compartit".
En aquest sentit Chakir El Homrani ha manifestat el seu suport per avançar en la constitució d'una nova associació única que agrupi les diferents entitats de l'escoltisme català.
"Des del Departament de Treball, Afers Socials i Famílies us oferim tota la nostra col·laboració i la nostra mà estesa per ajudar en tot allò que puguem", ha dit el conseller.
La Trobada de professionals de joventut de Catalunya, amb la participació de més de 160 persones, ha debatut el document que s'emmarcarà en els principis de la Carta Europea de la informació juvenil 2030.
La Direcció general de Joventut del Departament de Treball Afers Socials i Famílies aprovarà un nou Decret que regularà la Xarxa Nacional d'Emancipació Juvenil (XNEJ) amb l'objectiu de definir les funcions dels equipaments i serveis que en formen part, així com les característiques i els criteris de qualitat que han de garantir.
La XNEJ està formada actualment per 294 Punts d'Informació Juvenil i 41 Oficines Joves arreu de Catalunya i el reglament establirà el treball en xarxa d'aquests, l'apropament al territori i els criteris d'innovació, creativitat, inclusió i participació de la població jove, incorporant la utilització de les tecnologies de la informació i la comunicació.
Així mateix, el reglament estarà alineat amb la Carta Europea de la Informació Juvenil aprovada aquesta primavera per l'Assemblea general de l'Agència Europa d'Informació i Assessorament per als joves, de la qual l'Agència Catalana de la Joventut en forma part.
El contingut del nou reglament de la XNEJ ha estat debatut i consensuat aquest matí en el marc de la Trobada dels professionals de joventut de la xarxa celebrada a la Casa del Mar de Barcelona, que ha comptat amb la participació de 160 persones.
A partir d'ara, s'iniciarà la tramitació formal com a Decret del Govern de la Generalitat, i es donarà així compliment a la Llei de Polítiques de Joventut.
La directora general de Joventut, Marta Vilalta, ha recordat que fa 10 anys que es va posar en funcionament la primera Oficina Jove del país, i que actualment la XNEJ és un exemple de treball coordinat, de servei integral i de finestreta única per a l'emancipació i les oportunitats per als i les joves.
En aquest sentit, ha destacat que la informació juvenil, l'orientació i l'assessorament especialitzat han esdevingut elements clau per als processos d'emancipació de les persones joves.
En la trobada, també hi ha participat la directora de l'Agència Europea de la Informació Juvenil, ERYICA, Eva Reina, que ha presentat la Carta de principis de la informació juvenil aprovada per l'assemblea general d'ERYICA al mes d'abril a Cascais (Portugal), així com els continguts de l'estudi sobre els serveis d'informació juvenil al 2030.
En el marc de la jornada s'ha presentat la Cartera de Serveis de la DGJ i l'ACJ per a la XNEJ i el projecte del Pla Pilot per a la Inclusió als equipaments i serveis de la XNEJ, amb la voluntat de fer els serveis més oberts i propers a tots els perfils de joves.
El director de l'Agència Catalana de la Joventut, Cesc Poch, ha clos la jornada.
El Departament de Treball, Afers Socials i Famílies, a través de l'Agència Catalana de la Joventut i en col·laboració amb l'Agència de Gestió d'Ajuts Universitaris i de Recerca, obre una nova convocatòria per al suport a la recerca en matèria de joventut en tres línies: el Premi Joventut, les beques per a la realització de tesis doctorals i els ajuts a projectes d'estudi i anàlisi en matèria de joventut.
El termini per presentar les propostes finalitza el 14 de setembre de 2018.
Avui s'ha publicat la resolució per la qual s'aproven les bases reguladores i la convocatòria del Premi Joventut per a l'any 2018, amb l'objectiu de premiar un treball acadèmic de recerca que analitzi la realitat juvenil actual de Catalunya des d'una perspectiva general o sobre algun dels seus aspectes, preferentment sobre joves de 16 a 29 anys.
El Premi està dotat amb 2.000 euros i inclou la possibilitat de publicar la recerca guanyadora en la col·lecció Aportacions de l'Observatori Català de la Joventut
També s'ha publicat la convocatòria per optar a les beques per a la realització de tesis doctorals en matèria de joventut, amb una dotació total de 4.000 euros i un màxim de 2.000 euros per beca.
L'objectiu és promoure i estimular entre els investigadors i les investigadores la realització de tesis doctorals sobre la realitat juvenil actual a Catalunya i les polítiques de joventut de Catalunya.
La tercera línia de la convocatòria que s'ha publicat avui està relacionada amb els ajuts a projectes d'estudi i anàlisi en matèria de joventut a Catalunya amb l'objectiu d'estimular la investigació i contribuir al coneixement de la realitat actual en matèria de joventut a Catalunya.
La DGJ destina 20.000 euros als ajuts, amb un import màxim per cada ajut de 10.000 euros.
Com a novetat, enguany es vol potenciar la recerca sobre la interseccionalitat de les desigualtats socials entres les persones joves (amb 2.500 euros per ajut) i projectes de recerca que realitzin explotacions de la matriu de dades de l'Enquesta a la joventut de Catalunya (EJC) de 2017 (amb 2.500 euros per ajut).
En total es destinen 26.000 euros per impulsar la recerca en l'àmbit de la joventut a Catalunya.
Resolució TSF/1608/2018, de 6 de juliol, per la qual s'obre la convocatòria per al suport a la recerca en matèria de joventut corresponent a l'any 2018 (ref. BDNS 407538).
El Departament de Treball, Afers Socials i Famílies, juntament amb l'Associació de Disminuïts Físics d'Osona i l'Obra Social La Caixa, han presentat el projecte
Dues de les habitacions de l'Alberg Canonge Collell de Vic serviran per impulsar una vida independent.
La Direcció General de Joventut i l'Agència Catalana de la Joventut, juntament amb l'Associació de Disminuïts Físics d'Osona i l'Obra Social La Caixa, han presentat aquest dijous al matí l'adaptació d'aquests espais destinats a persones amb discapacitat física amb un grau d'autonomia suficient per a les activitats de la vida diària però que requereixen un determinat nivell d'organització i suport personal.
Així, l'alberg posa a disposició de les persones els recursos i la infraestructura necessaris perquè visquin en igualtat d'oportunitats.
El secretari d'Afers Socials i Famílies, Cesc Iglesies, juntament amb la directora general de Joventut, Marta Vilalta, i el director de l'Agència Catalana de la Joventut, Cesc Poch, han explicat el projecte d'acolliment residencial temporal destinat a persones amb tres perfils o situacions diferents.
D'una banda, persones que volen viure autònomament (amb el suport dels professionals adients), d'una altra, persones les famílies de les quals necessiten un període de descans o bé una alternativa a situacions imprevistes (hospitalització del cuidador, situacions personals adverses...) i, finalment, persones que pateixen una discapacitat sobrevinguda que no tenen clar quines són les adaptacions necessàries pel domicili familiar o bé que no han tingut temps de poder-ho adaptar per afrontar la nova situació.
"Aquest és un exemple més que els Albergs de Joventut de la Generalitat poden fer servei públic i garantir la igualtat d'oportunitats i de condicions per al conjunt de la ciutadania", ha afirmat Poch, i ha afegit que "la nostra voluntat és fer créixer aquest projecte a altres albergs del país."
El Departament inverteix 2'7M€ en mesures en atendre aquests infants i joves durant el període de vacances escolars
El conseller de Treball, Afers Socials i Famílies, Chakir el Homrani, ha explicat les principals mesures destinades a atendre infants i joves en situació de vulnerabilitat durant els mesos d'estiu.
El Homrani ha fet referència a les accions que es duen a terme durant les vacances escolars, amb una inversió de 2'7M€, i que permetran que més de 13.000 infants es beneficiïn d'activitats de lleure.
El Departament implementa durant els mesos de vacances escolars diversos programes i serveis:
El conseller ha remarcat que enguany s'ofereixen 3.330 places en 113 centres oberts per a prestar una atenció continuada a infants i adolescents en situació de risc social durant el període de vacances escolars d'estiu.
En aquest sentit, els centres d'entitats i ajuntaments mantenen les activitats i la promoció d'actuacions que garanteixin la cobertura de les necessitats bàsiques d'aquest col·lectiu.
Els centres oberts fan activitats diàries de dilluns a divendres, amb un mínim d'obertura de 6h diàries, i inclouen 2 o 3 àpats al dia que garanteixen una alimentació saludable i equilibrada.
És preveu una inversió per aquest estiu de 1.567.033€.
Beques a infants i joves en situació de vulnerabilitat
En col·laboració amb les entitats d'educació en el lleure, el Departament destina aquest estiu 600.000 euros per a oferir places en colònies, casals... a infants i adolescents en situació de risc social d'acord amb la derivació dels Serveis socials bàsics.
L'any passat es van becar 7.141 infants amb aquest import i enguany es preveu assolir els 7.500.
El programa L'Estiu és teu ofereix també places becades entre el 65% i el 100% del preu d'una estada a la Xarxa nacional d'albergs (XANASCAT) a nois i noies de 5 a 16 anys en situació de vulnerabilitat.
La valoració de la necessitat de cada cas es fa a través dels Equips Bàsics d'Atenció Social dels diferents municipis i consells comarcals.
Amb un pressupost de 550.000 euros, es preveu becar unes 1.350 places d'aquest programa.
A banda d'aquestes actuacions, 47 nens i nenes amb discapacitat i dependència participaran del programa Respir.
Un dels objectius del programa socioeducatiu Jugar i Llegir, que es desenvolupa a 32 equipaments cívics de la Generalitat, és promoure una alimentació saludable.
En aquest sentit, el taller "Menjar sa, tot és començar" treballa durant l'estiu els hàbits d'higiene i alimentació i ofereix esmorzar o berenar als infants.
Més de 1.500 nens i nenes participaran en aquest taller, que suposa una inversió de prop de 10.000 €.
El vicepresident, Pere Aragonès, visita el camp de treball d'arqueologia "Les sitges ibèriques de Can Serra" de Vilobí d'Onyar (la Selva)
El volum de notificacions fins al juliol ja supera les registrades durant tot l'estiu del 2017 amb un 2,46% més de participants.
La Generalitat destina 1,1 milions d'euros en beques perquè 8.400 nens i adolescents puguin participar en activitats de lleure i colònies d'estiu
Els dies 2 i 3 de juliol es va celebrar la 3a reunió del projecte European Cohort Development (EuroCohort) a Jyväskylä (Finlàndia) en què es va aprofundir, específicament, en el disseny de la que serà la primera enquesta europea sobre la salut i el benestar dels infants i joves a Europa.
Específicament, es va parlar de temes relacionats amb el mostreig, la recollida de dades, els processos de treball de camp, el desenvolupament de qüestionaris, l'emmagatzematge de les dades, el suport a l'usuari i altres temes.
A la introducció, el coordinador del projecte, Gary Pollock, va posar de manifest que Finlàndia, el país amfitrió, era un referent en la recollida de dades de benestar i que estaven molt ben situats per parlar del seu model de recollida de dades de benestar en nens i joves a tot Europa.
El primer dia Thalia Hirsch (Universitat de Bremen) i Florian Sipos (Universitat de Debrecen), van prioritzar els conceptes que s'haurien d'incloure a l'enquesta EuroCohort, i Tari-Anna Wilska (Universitat de Jyväskylä), va introduir la idea de governança.
El segon dia, es van fer presentacions relacionades amb el compromís que adquireixen els infants, les persones joves i les seves famílies.
Concretament, Jaroslav Mihalik (UCM), Jessica Ozan (MMU) i Hayley Trowbridge (People's Voice Media) van mostrar el que ja s'havia fet per captar la veu dels joves i assegurar-se que hi hagi un enfocament centrat en l'infant a l'hora de decidir què preguntar i com en una enquesta.
A continuació, Magda Nico (ISCTE) va presentar les qüestions ètiques que l'enquesta han de tenir en compte a nivell nacional i europeu.
Finalment, Gary Pollock (MMU) i Alison Park i Natasha Wood (ambdós de CLOSER, UCL) i Peter Lynn (ISER, Essex) van fer una presentació conjunta sobre el disseny específic de l'enquesta.
Després del dinar, Toni Barbarovic (IPI) i Pau Serracant (Agència Catalana de la Joventut-Observatori Català de la Joventut de la Generalitat de Catalunya) van explorar les complexitats de pilotatge d'una enquesta longitudinal internacional.
La sessió va finalitzar amb una mostra del que ja s'havia fet en relació amb la comunicació i la difusió del projecte, a càrrec de Marge Unt (Universitat de Tallinn) i Anita Stasilane (Universitat Daugavpils).
La Direcció General de Joventut, a través de l'Agència Catalana de la Joventut, forma part de l'equip d'investigació, integrat per 12 països europeus.
El programa d'intercanvi Art Pertot seleccionarà un artista jove de cadascun dels tres territoris per fomentar la creació emergent
El Govern ha aprovat un conveni de col·laboració entre l'Agència Catalana de la Joventut, l'Institut Balear de la Joventut, l'Associació Inund'Art de Girona i el Consell Departamental dels Pirineus Orientals pel qual es promou el programa d'intercanvi cultural Art Pertot.
En el marc d'aquesta iniciativa, cada entitat col·laboradora seleccionarà un jove artista del seu territori perquè desenvolupi un projecte artístic que es presentarà en el marc dels programes culturals que impulsen les altres entitats col·laboradores.
D'aquesta manera, amb Art Pertot s'intercanviaran artistes joves per desenvolupar projectes d'intervenció a l'espai públic en festivals dels tres territoris de parla catalana: festival Inund'art (Girona), el Certamen d'Arts Visuals de les Illes Balears (Palma de Mallorca) i l'exposició col·lectiva Maison de la Catalanité de Perpignan (Perpinyà).
En un moment on el panorama artístic s'obre més enllà de les fronteres, els responsables del programa evidencien la necessitat per part dels joves creadors de conèixer altres contextos artístics.
Aquesta necessitat que no tan sols es planteja com una eina de difusió i de promoció dels seus projectes, sinó com una eina de formació bàsica que ajudi els joves a impulsar la seva carrera artística i a la seva professionalització.
Així mateix, el programa vol donar sortida al talent jove com una via més de sensibilització, denuncia i transformació social.
Art Pertot es crea el 2017 amb una clara voluntat de treball en xarxa i de col·laboració interterritorial que apropi la creació emergent i sigui una eina que impulsi el públic potencial dels diferents territoris dels Països Catalans als festivals contribuint així a un turisme de qualitat sostenible, artístic i cultural.
La Direcció General de Joventut, en col·laboració amb la Universitat de Lleida i el Màster Interuniversitari en Joventut i Societat, organitza el XXI Fòrum d'Estudis sobre la Joventut 2019 amb el títol "Polítiques de joventut 3.0" que tindrà lloc el 28 de novembre a Lleida.
La inscripció és gratuïta i es pot fer a través del web E-Joventut.
Aquest Fòrum es planteja com un laboratori per debatre les polítiques de joventut per a la pròxima dècada i se centrarà en les polítiques transgeneracionals com a alternativa a l'adultocentrisme.
Klaudio Duarte, sociòleg de la Universitat de Xile i especialista en la temàtica, inaugurarà el Fòrum amb la conferència "Adultocentrisme i polítiques de joventut".
Durant el matí també es presentarà un estat de la qüestió del Pla nacional de joventut de Catalunya en el procés d'elaboració del proper pla 2020-2030.
A la tarda es presentaran tres taules rodones sobre polítiques de joventut i noves trajectòries, polítiques de joventut i nous empoderaments i polítiques de joventut i noves creativitats.
El Fòrum és el punt de trobada dels i les professionals de joventut, equips de recerca, responsables polítics, membres d'entitats juvenils i, en general, de totes aquelles persones interessades en l'àmbit de la joventut.
La Direcció General de Joventut inicia avui, 25 de novembre, la consulta pública prèvia per elaborar el Decret de la Xarxa Nacional d'Emancipació Juvenil de Catalunya (XNEJ) que l'ha de regular per als pròxims anys.
El termini per fer aportacions finalitza el 31 de desembre de 2019.
La XNEJ es va crear a través de la Llei 33/2010, de l'1 d'octubre de polítiques de joventut de Catalunya, que la defineix com el conjunt de serveis de titularitat pública que faciliten l'accés a la informació, l'orientació i l'assessorament en diversos àmbits a totes les persones joves de Catalunya.
També en preveu la seva regulació per Reglament (actualment Decret).
L'objectiu d'aquesta consulta pública prèvia és conèixer l'opinió de tots els agents implicats sobre els diversos aspectes que pretén regular el projecte de decret de la Xarxa Nacional d'Emancipació Juvenil.
Entre aquests aspectes es troben, entre d'altres, les característiques, les funcions i els criteris de qualitat dels equipaments que la componen; els Serveis d'Informació, Orientació i/o Assessorament Juvenil.
La consulta pública és un tràmit per incentivar la participació de la ciutadania en el procediment d'elaboració de normes, d'acord amb la Llei 39/2015, d'1 d'octubre, del procediment administratiu comú de les administracions públiques.
Amb caràcter previ a l'elaboració de qualsevol projecte normatiu (en aquest cas, el decret que ha de regular la XNEJ) es demana l'opinió de la ciutadania i de les organitzacions més representatives potencialment afectades per la futura norma sobre diferents aspectes que es pretenen regular.
S'ha obert la precampanya perquè les empreses situades en entorn rural puguin acollir joves en pràctiques en el marc del Pràcticum Odisseu
El programa d'ajuts Pràcticum Odisseu pretén incentivar l'estada de joves universitaris en pràctiques remunerades a empreses i entitats situades en municipis rurals, per tal de promoure la competitivitat empresarial i, al mateix temps, fomentar el retorn i l'establiment de joves qualificats a les zones rurals.
Amb aquest objectiu, s'ofereix un ajut econòmic de 900€ a les empreses i entitats que acullin estudiants mitjançant aquest programa.
Els ajuts estan impulsats per la Direcció General de Joventut i la Secretaria d'Universitats i Recerca, amb el suport de les entitats promotores del projecte.
Les empreses podran enviar les seves ofertes de pràctiques des del 19 de febrer fins al 24 de març de 2020.
La Carta dels drets fonamentals de la Unió Europea, signada el desembre de 2007, recull en un text únic, per primera vegada a la història de la Unió Europea, el conjunt de drets civils, polítics, econòmics i socials de la ciutadania europea i de totes les persones que viuen al territori de la Unió.
Aquest document reconeix el fet que per aconseguir la igualtat per a les persones amb discapacitat, el dret de la persona a no ésser discriminada s'ha de completar amb el dret a beneficiar-se de les mesures dissenyades per garantitzar-ne la independència, la integració i la participació en la vida social.
El maig de 2002, en el marc del Congrés Europeu sobre Discapacitat, es va aprovar la Declaració de Madrid, que va suposar un pas endavant més en el reconeixement i la protecció dels drets de les persones amb discapacitat a nivell europeu, nacional, regional i local.
El text reivindica la discapacitat com un afer de drets humans i fa referència a la necessitat de substituir la concepció paternalista de la discapacitat per una altra enfocada a la promoció de l'autonomia personal.
Les directrius establertes a la Carta dels drets fonamentals de la Unió Europea i a la Declaració de Madrid pel que fa a l'àmbit de les persones amb discapacitat constitueixen la base per a l'elaboració de la Convenció Internacional sobre els Drets de les Persones amb Discapacitat, aprovada el desembre de 2006.
Aquesta Convenció suposa un punt d'inflexió en el reconeixement i l'exercici dels drets de les persones amb discapacitat.
Assumeix el fenomen de la discapacitat com una qüestió de drets humans i preveu les mesures, tant de no discriminació com d'acció positiva, que els estats han d'implantar per garantir els drets d'aquest col·lectiu en igualtat de condicions amb les altres persones.
La Convenció Internacional sobre els Drets de les Persones amb Discapacitat és un instrument que inaugura un marc protector i garantista, inèdit en el sistema de l'ONU i en el dret internacional, per a les persones amb discapacitat.
A Catalunya, l'organisme encarregat de vetllar pels drets de la ciutadania amb discapacitat és el Comitè Català de Representants de Persones amb Discapacitat (COCARMI).
Aquesta associació calatana sense afany de lucre constitueix una plataforma de propostes per a la promoció d'una política general favorable als interessos de les persones amb qualsevol tipus de discapacitat.
El COCARMI representa el sector de les persones amb discapacitat de tot Catalunya davant els diferents òrgans governamentals i d'altres instàncies públiques i privades d'aquesta comunitat i dissenya polítiques d'actuació amb l'objectiu d'aconseguir la normalització social d'aquest col·lectiu en risc d'exclusió social.